《踏青四首 其二》
明代·区益

驱车出里闾，行行步冈陇。四顾何萧条，但见丘与冢。

杳杳泉原间，一往如长梦。前人不复作，后人更追送。

遗羹空堕泪，洒饭兴长恸。谁云去者疏，来者实总总。

悠悠代谢理，天地元终共。达人齐死生，不惑复何恐。

作者简介：广东高明人，字叔谦。少聪颖，博览群籍。嘉靖十九年举人，授都昌县知县。能恤民礼士，约束吏胥严而失使者欢。改知泰顺。募士击倭寇取胜，以功迁庆远府同知，补温州府。后因忤当道，归。有《阮溪草堂集》。